CELEX: 32015R1886
Language: sl
Date: 2015-10-20 00:00:00
Title: Uredba Komisije (EU) 2015/1886 z dne 20. oktobra 2015 o zavrnitvi odobritve nekaterih zdravstvenih trditev na živilih, ki se nanašajo na razvoj in zdravje otrok (Besedilo velja za EGP)

21.10.2015   
            
            
               SL
            
            
               Uradni list Evropske unije
            
            
               L 276/52
            
         UREDBA KOMISIJE (EU) 2015/1886
   z dne 20. oktobra 2015
   o zavrnitvi odobritve nekaterih zdravstvenih trditev na živilih, ki se nanašajo na razvoj in zdravje otrok
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 17(3) Uredbe,
   ob upoštevanju naslednjega:
   
               (1)
            
            
               V skladu z Uredbo (ES) št. 1924/2006 so zdravstvene trditve na živilih prepovedane, razen če jih Komisija v skladu z navedeno uredbo odobri in uvrsti na seznam dovoljenih trditev.
            
         
               (2)
            
            
               Uredba (ES) št. 1924/2006 določa tudi, da lahko nosilci živilske dejavnosti vloge za odobritev zdravstvenih trditev predložijo pristojnemu nacionalnemu organu države članice. Pristojni nacionalni organ veljavne vloge pošlje Evropski agenciji za varnost hrane (v nadaljnjem besedilu: Agencija).
            
         
               (3)
            
            
               Agencija po prejemu vloge takoj obvesti druge države članice in Komisijo ter pripravi mnenje o zadevni zdravstveni trditvi.
            
         
               (4)
            
            
               Komisija ob upoštevanju mnenja Agencije odloči o odobritvi zdravstvenih trditev.
            
         
               (5)
            
            
               Družba Specialised Nutrition Europe (prej European Dietetic Food Industry Association) je v skladu s členom 14(1)(b) Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z neprebavljivimi oligo- in polisaharidi, vključno z galakto-oligosaharidi, oligofruktozo, polifruktozo in inulinom, ter povečanjem absorpcije kalcija (vprašanje št. EFSA-Q-2008-140 (2)). Vlagatelj je med drugim predlagal naslednjo trditev: „Neprebavljivi oligo- in/ali polisaharidi stimulirajo absorpcijo kalcija.“
            
         
               (6)
            
            
               Agencija je na podlagi predloženih podatkov v mnenju, ki so ga Komisija in države članice prejele 19. novembra 2014, ugotovila, da vzročno-posledične povezave med uživanjem neprebavljivih oligo- in polisaharidov, vključno z galakto-oligosaharidi, oligofruktozo, polifruktozo in inulinom, ter koristnim fiziološkim učinkom ni mogoče utemeljiti. Agencija je zlasti ugotovila, da živilske sestavine, kot so neprebavljivi oligo- in polisaharidi, vključno z galakto-oligosaharidi, oligofruktozo, polifruktozo in inulinom, niso bile zadostno utemeljene. Ker zdravstvena trditev ne izpolnjuje zahtev iz Uredbe (ES) št. 1924/2006, se ne sme odobriti.
            
         
               (7)
            
            
               Družba Specialised Nutrition Europe je v skladu s členom 14(1)(b) Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z vplivi beta-galaktozidaze iz Streptococcus thermophilus na zmanjšanje prebavnih motenj (vprašanje št. EFSA-Q-2008-148 (3)). Vlagatelj je med drugim predlagal naslednjo trditev: „Laktaza za lažjo prebavo“.
            
         
               (8)
            
            
               Agencija je na podlagi predloženih podatkov v mnenju, ki so ga Komisija in države članice prejele 9. oktobra 2014, ugotovila, da vzročno-posledična povezava med uživanjem beta-galaktozidaze, ki jo proizvaja Streptococcus thermophilus (naknadno inaktiviran) med fermentacijo, v formuli za dojenčke in zmanjšanjem prebavnih motenj ni bila utemeljena. Ker zdravstvena trditev ne izpolnjuje zahtev iz Uredbe (ES) št. 1924/2006, se ne sme odobriti.
            
         
               (9)
            
            
               Družba Specialised Nutrition Europe je v skladu s členom 14(1)(b) Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z vplivi suhih sliv na normalno delovanje črevesja (vprašanje št. EFSA-Q-2008-193 (4)). Vlagatelj je med drugim predlagal naslednjo trditev: „Suhe slive lahko prispevajo k normalnemu delovanju črevesja.“
            
         
               (10)
            
            
               Agencija je na podlagi predloženih podatkov v mnenju, ki so ga Komisija in države članice prejele 19. novembra 2014, ugotovila, da vzročno-posledična povezava med uživanjem suhih sliv in prispevanjem k normalnemu delovanju črevesja brez pojava driske pri dojenčkih in majhnih otrocih (od šest mesecev do treh let starosti) ni bila utemeljena. Agencija je zlasti ugotovila, da vlagatelj ni predložil nobenih študij o vplivu suhih sliv na delovanje črevesja pri dojenčkih in majhnih otrocih. Ker zdravstvena trditev ne izpolnjuje zahtev iz Uredbe (ES) št. 1924/2006, se ne sme odobriti.
            
         
               (11)
            
            
               V skladu s členom 28(6) Uredbe (ES) št. 1924/2006 se zdravstvene trditve iz člena 14(1)(b) navedene uredbe, ki niso odobrene s sklepom v skladu s členom 17(3) navedene uredbe, lahko uporabljajo še šest mesecev po sprejetju takšnega sklepa, če je bila vloga vložena pred 19. januarjem 2008. Ker zdravstvene trditve iz Priloge k tej uredbi izpolnjujejo navedene pogoje, bi bilo treba uporabiti prehodno obdobje iz člena 28(6) Uredbe (ES) št. 1924/2006.
            
         
               (12)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   1.   Zdravstvene trditve iz Priloge k tej uredbi se ne uvrstijo na seznam dovoljenih trditev Unije v skladu s členom 14(1) Uredbe (ES) št. 1924/2006.
   2.   Vendar se zdravstvene trditve iz odstavka 1, uporabljene pred začetkom veljavnosti te uredbe, lahko še naprej uporabljajo največ šest mesecev po začetku veljavnosti te uredbe.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 20. oktobra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 404, 30.12.2006, str. 9.
   
      (2)  EFSA Journal 2014; 12(11): 3889.
   
      (3)  EFSA Journal 2014; 12(10): 3841.
   
      (4)  EFSA Journal 2014; 12(11): 3892.
   
      PRILOGA
      
         Zavrnjene zdravstvene trditve
      
      
                  Vloga – ustrezne določbe Uredbe (ES) št. 1924/2006
               
               
                  Hranilo, snov, živilo ali kategorija živil
               
               
                  Trditev
               
               
                  Referenčno mnenje Agencije za varnost hrane
               
            
                  Zdravstvena trditev po členu 14(1)(b), ki se nanaša na razvoj in zdravje otrok
               
               
                  neprebavljivi oligo- in polisaharidi, vključno z galakto-oligosaharidi, oligofruktozo, polifruktozo in inulinom
               
               
                  Neprebavljivi oligo- in/ali polisaharidi stimulirajo absorpcijo kalcija.
               
               
                  Q-2008-140
               
            
                  Zdravstvena trditev po členu 14(1)(b), ki se nanaša na razvoj in zdravje otrok
               
               
                  beta-galaktozidaza iz Streptococcus thermophilus
                  
               
               
                  Laktaza za lažjo prebavo.
               
               
                  Q-2008-148
               
            
                  Zdravstvena trditev po členu 14(1)(b), ki se nanaša na razvoj in zdravje otrok
               
               
                  suhe slive
               
               
                  Suhe slive lahko prispevajo k normalnemu delovanju črevesja.
               
               
                  Q-2008-193